Boer Appèlhof toe ná Landbank-uitspraakCarel van der Merwe en Shani Taljaard (Foto: Anja van der Merwe, Maroela Media) Carel van der Merwe, ’n boer van Vanwyksvlei in die Noord-Kaap, se hofaansoek dat sy boerdery – wat onder jarelange droogte gesteier het – in sakeredding geplaas word, is Dinsdag in die hooggeregshof van die hand gewys. Regter Mpho Mamosebo het ook die magte van die likwidateurs en trustees uitgebrei en Van der Merwe se maatskappy en trust finaal gelikwideer en gesekwestreer. Binne minute ná die uitspraak het Van der Merwe ŉ verlof tot appèl ingedien, maar dié is ŉ dag later deur die regter afgewys. Van der Merwe se regspan het gevra vir uitstel van die aanhoor van die aansoek om verlof tot appèl, maar dié is ook van die hand gewys en die regter het voortgegaan met die uitspraak van die aansoek. Van der Merwe het hom daarna na die Appèlhof in Bloemfontein gewend en sy aansoek om verlof tot appèl daar voortgesit. Met dié aansoek word die regter se uitspraak opgehef en hangende die Appèlhof se uitspraak, kan die likwidateurs nie aan Van der Merwe se bedryfsbates raak nie. “Ons verstaan die regsproses gaan van hier af moeiliker raak, maar indien ons ons tot ŉ grondwetlike hofsaak moet wend, sal ons. Ons glo vas die regter se uitspraak was onbillik en partydig en die proses was nie reg hanteer nie,” het Van der Merwe aan Maroela Media gesê. Van der Merwe, wat in sy persoonlike hoedanigheid reeds gesekwestreer is, voer reeds die afgelope twee jaar ŉ hofstryd teen die Landbank om sy boerdery te behou. Van der Merwe tesame met sy Merwede Trust en maatskappye Velvetcream en Project Multiply, skuld die Landbank R80 miljoen en Mamosebo het in Mei ’n voorlopige likwidasiebevel teen Van der Merwe se besittings gemaak. Van der Merwe se eiendomme, wat 80 000 ha tussen Vanwyksvlei en Fraserburg beslaan, is waarskynlik van die grootste stuk grond in private besit. Die Landbank eis die betaling van die skuld en voer aan hy het sedert 2018 “nog nie ’n sent van Van der Merwe” gesien nie. Mamosebo het in haar uitspraak veral klem gelê op skape wat Van der Merwe na bewering vir R7 miljoen laat slag het en die geld nie vir die Landbank betaal het nie. Die Landbank het vroeër in die hof geopper dat die skape “onregmatig” geslag is omdat hy (Landbank) vroeër reeds daarop beslag geneem en as sekuriteit geëis het. In Mamosebo se uitspraak het sy aangevoer dat dit kommerwekkend is dat dié geld verdoesel is en van die skuldeiser weerhou is nadat “Van der Merwe die krediteure verseker het hy sal nie bates verkoop of vervreem nie. Dit is uit die bewysstukke wat ingedien is duidelik dat van die geld vir sy eie lewenskoste en regskoste gebruik is. Dit kom op minagting van wetlike prosesse neer.” Sy het na die uitspraak ŉ kommissie van ondersoek gelas om Van der Merwe se sakebedrywighede onder die loep te neem. Volgens Van der Merwe was dit egter normale boerdery-aktiwiteite en is geen geld verdoesel nie. “Die hele uitspraak is grootliks geskoei op die bewerings en verdagmakery dat die vee gesteel is, dat die regter nie eers aan ons sakereddingsplan aandag geskenk het nie om te bepaal of dit wel lewensvatbaar is of nie. Sy het ook nie redes gegee waarom die sakeplan nie ŉ alternatief vir likwidasie kan wees nie. “Die praktiese implikasie van die uitspraak is om die kanse wat daar kan wees om ’n lewensvatbare boerdery te red, so vinnig as moontlik te kniehalter en te dwing tot oorgawe vir likwidasie waar net die likwidateurs en prokureurs voordeel uit kan trek.”